Imtella' Mejju 26, 2021 Rapport: Maria Muscat Il-Ministru għall-Edukazzjoni, Justyne Caruana, u s-Segretarju Parlamentari għall-Fondi Ewropej, Stefan Zrinzo Azzopardi, ħabbru pakkett ta' ħames boroż ta' studju b'total ta' €2.3 miljun, li minnhom €800,000 huma fondi mill-Fond Soċjali Ewropew. Il-Ministru qalet li permezz ta' dawn il-boroż ta' studju se jkunu jistgħu jgawdu minnhom 'l fuq minn 200 student. Il-Ministru qalet li l-ħames boroż ta' studju huma, Borża ta' Studju dwar Edukazzjoni Terzjarja (TESS), Borża ta' Studju tal-Arti, Borża ta' Studju dwar l-Isport, Borża ta' Studju dwar Studji Veterinarji u, Borża ta' Studju Endeavour li hija skema biex l-istudenti javvanzaw għal edukazzjoni terzjarja. Din il-borża ta' studju hija ffinanzjata mill-fondi Ewropej, ta' bejn is-snin 2014 u 2020. Il-Ministru qalet li permezz tal-investiment ta' €1.5 miljun li qed jagħmel il-Gvern f'dawn il-boroż ta' studju, l-istudent Maltin u Għawdxin mhux biss se jkollhom l-opportunità li jtejbu l-edukazzjoni tagħhom, iżda wkoll hemm boroż ta' studju li qed jagħtuhom ukoll opportunità ta' xogħol. Is-Segretarju Parlamentari għal Fondi Ewropej, Stefan Zrinzo Azzopardi, qal li l-Gvern bħalissa għaddej b'ħidma biex għall-pakkett ta' fondi tal-Unjoni Ewropea 2021 – 2027, jinġiebu iktar fondi u opportunitajiet għall-istudenti Maltin. Mill-boroż ta' studju mill-iskema Endevour f'dawn l-aħħar sitt snin, li hija mill-fondi Ewropej, gawdew mal-1,000 student.